JONIŠKIO RAJONO SAVIVALDYBĖS TARYBA

SPRENDIMAS

DĖL JONIŠKIO RAJONO SAVIVALDYBĖS TARYBOS 2006 M. RUGSĖJO 14 D. SPRENDIMO NR. T-157 „DĖL VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IR TVARKYMĄ“ PAKEITIMO

2013 m. spalio 10 d. Nr. T-173

Joniškis

Vadovaudamasi Lietuvos Respublikos vietos savivaldos įstatymo (Žin., 1994, Nr. 55–1049, 2008, Nr. 113-4290) 16 straipsnio 2 dalies 37 punktu, 18 straipsnio 1 dalimi, Lietuvos Respublikos rinkliavų įstatymo (Žin., 2000, Nr. 52-1484) 11 straipsnio 1 dalies 8 punktu, 12, 13 straipsniais ir atsižvelgdami į viešosios įstaigos Šiaulių regiono atliekų tvarkymo centro 2013 m. birželio 4 d. rašte Nr. 13-R-2900 „Dėl Joniškio rajono savivaldybės vietinės rinkliavos už komunalinių atliekų surinkimą ir tvarkymą nuostatų pakeitimo projekto“ pateiktus pasiūlymus, Joniškio rajono savivaldybės taryba n u s p r e n d ž i a:

1.	Pakeisti Vietinės rinkliavos už komunalinių atliekų surinkimą ir tvarkymą nuostatus, patvirtintus Joniškio rajono savivaldybės tarybos 2006 m. rugsėjo 14 d. sprendimu Nr. T-157 (kartu su 2008 m. gegužės 22 d. sprendimu Nr. T-96, 2008 m. rugpjūčio 28 d. sprendimu Nr. T-169, 2009 m. sausio 8 d. sprendimu Nr. T-1, 2009 m. vasario 19 d. sprendimu Nr. T-16, 2009 m. lapkričio 19 d. sprendimu Nr. T-263, 2009 m. gruodžio 17 d. sprendimu Nr. T-286, 2013 m. kovo 28 d. sprendimu Nr. T-43 padarytais papildymais ir pakeitimais), ir išdėstyti juos nauja redakcija (pridedama).

2.	Paskelbti vietinėje spaudoje oficialų informacinį pranešimą apie Vietinės rinkliavos už komunalinių atliekų surinkimą ir tvarkymą nuostatų pakeitimą ir šiuo sprendimu patvirtintus naujos redakcijos nuostatus Joniškio rajono savivaldybės interneto svetainėje.

3.	Nustatyti, kad šis sprendimas įsigalioja nuo 2014 m. sausio 1 d.

Savivaldybės meras	Gediminas Čepulis

PATVIRTINTA

Joniškio rajono savivaldybės tarybos

2006 m. rugsėjo 14 d. sprendimu Nr. T-157

(2013 m. spalio 10 d. sprendimo Nr. T-173

redakcija)

Vietinės rinkliavos už komunalinių atliekų SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ NUOSTATAI

I.	Bendrosios nuostatos

1.	Vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatai (toliau – Nuostatai) reglamentuoja šios rinkliavos dydžio apskaičiavimą, mokėtojų registro sudarymą, mokėjimą, apskaitą, išieškojimą ir iš jos gautų Joniškio rajono savivaldybės (toliau – savivaldybė) biudžeto pajamų naudojimą.

2.	Vietinė rinkliava už komunalinių atliekų surinkimą iš atliekų turėtojų ir atliekų tvarkymą (toliau – vietinė rinkliava) – tai savivaldybės tarybos sprendimu savivaldybės teritorijoje nustatyta kiekvienam atliekų turėtojui privaloma įmoka, kuri mokama šiuose Nuostatuose nustatyta tvarka. Vietinė rinkliava įskaitoma į savivaldybės biudžetą.

3.	Iš vietinės rinkliavos mokėtojo negali būti reikalaujama atlyginti už komunalinių atliekų surinkimą iš atliekų turėtojų ir atliekų tvarkymą kitaip negu sumokant šiuose Nuostatuose nustatytą vietinę rinkliavą.

II.	VIETINĖS RINKLIAVOS MOKĖTOJAI

4.	Vietinės rinkliavos mokėtojai (toliau – mokėtojai) yra fiziniai ir juridiniai asmenys:

4.1.	gyvenamosios paskirties patalpų (daugiabučio namo butų, individualių namų), esančių savivaldybės teritorijoje savininkai (jei šioms patalpoms nustatyta tvarka yra suteiktas adresas įregistruota nuosavybės teisė); savivaldybės gyvenamosios paskirties patalpų nuomininkai. Jie:

4.1.1.	moka vietinę rinkliavą, apskaičiuotą atsižvelgiant į gyventojų, kurių gyvenamoji vieta nustatyta tvarka deklaruota šių asmenų gyvenamojoje patalpoje, skaičių;

4.1.2.	turi teisę įstatymo nustatyta tvarka reikalauti iš asmenų, kurių gyvenamoji vieta nustatyta tvarka deklaruota šių asmenų gyvenamojoje patalpoje, atlyginti jam už minėtus asmenis patirtas vietinės rinkliavos išlaidas;

4.2.	gyvenamosios paskirties patalpų (daugiabučio namo butų, individualių namų), esančių savivaldybės teritorijoje vienas iš gyventojų (jei šioms patalpoms nustatyta tvarka nėra suteiktas adresas arba nėra įregistruota nuosavybės teisė). Jis:

4.2.1.	moka vietinę rinkliavą, apskaičiuotą atsižvelgiant į gyventojų, kurių gyvenamoji vieta pagal viešosios įstaigos Šiaulių regiono atliekų tvarkymo centro (toliau – administratorius) turimus duomenis nustatyta šių asmenų gyvenamojoje patalpoje, skaičių;

4.2.2.	turi teisę įstatymo nustatyta tvarka reikalauti iš asmenų, kurių gyvenamoji vieta pagal administratoriaus turimus duomenis nustatyta jo gyvenamojoje patalpoje, atlyginti jam už minėtus asmenis patirtas vietinės rinkliavos išlaidas;

4.2.3.	turi teisę pareikalauti iš administratoriaus pakeisti jį kitu asmeniu, kai pateikia tai pagrindžiančius ir nustatyta tvarka įregistruotus nuosavybės teisę įrodančius dokumentus ir kitus administratoriaus pareikalautus dokumentus;

4.3.	gyventojai, kurie yra įtraukti į gyvenamosios vietos neturinčių asmenų apskaitą savivaldybėje ir kurių žinoma faktinė gyvenamoji vieta yra savivaldybės teritorijoje, moka vietinę rinkliavą atsižvelgdami į tai, kiek į gyventojų apskaitą yra įtrauktų šeimos narių;

4.4.	fiziniai asmenys, kuriems išduotas verslo liudijimas ir / arba individualios veiklos vykdymo pažyma veiklai savivaldybės teritorijoje;

4.5.	savivaldybės teritorijoje įregistruoti juridiniai asmenys (įstaigos, organizacijos, įmonės, sodininkų ir garažų bendrijos ir kiti) ir kitur įregistruoti juridiniai asmenys, jei jie turi savivaldybės teritorijoje padalinių, filialų ir atstovybių arba jų neturi, tačiau veikia ir savivaldybės teritorijoje;

4.6.	negyvenamosios paskirties patalpų, pastatų, esančių savivaldybės teritorijoje, savininkai, naudotojai, valdytojai nurodyti priedo 1–3 eilutėse – už neišnuomotas ar panaudai neatiduotas patalpas, pastatus. Jeigu yra keli minėto nekilnojamojo (turto) objekto savininkai, už vietinės rinkliavos sumokėjimą ir duomenų pateikimą gali būti atsakingas bendraturčių sprendimu įgaliotas asmuo. Vietinės rinkliavos įmokų dydis jiems apskaičiuojamas pagal jų veiklos rūšį;

4.7.	asmenys, nuolat veikiantys savivaldybės teritorijoje pagal jiems suteiktas licencijas ir leidimus (notarų biurai, advokatų kontoros, antstolių kontoros, jų padalinai ir pan.);

4.8.	asmenys, nustatyta tvarka deklaravę savivaldybės teritorijoje žemės ūkio naudmenų pasėlius didesniame nei 1 ha ploto žemės sklype (toliau – ūkininkai).

5.	Ūkiniai subjektai, kurie teisės aktų nustatyta tvarka privalo gauti Taršos integruotos prevencijos ir kontrolės leidimą ir šiame leidime nustatyti atliekų tvarkymo reikalavimai negali būti įvykdomi savivaldybės atliekų tvarkymo sistemoje, nėra vietinės rinkliavos mokėtojai už leidimuose nurodytų atliekų tvarkymą.

III.	VIETINĖS RINKLIAVOS DYDŽIAI

6.	Vietinės rinkliavos dydžiai savivaldybės teritorijoje nustatomi tokie, kad užtikrintų ilgalaikį komunalinėms atliekoms tvarkyti skirtos infrastruktūros eksploatavimą, jos atnaujinimą ir sudarytų komunalinių atliekų turėtojams priimtinas sąlygas dalyvauti komunalinių atliekų tvarkyme, taip pat mažintų aplinkos taršą.

7.	Vietinės rinkliavos dydžiai, atsižvelgiant į atliekų tvarkymo faktines metų sąnaudas, atliekų tvarkymo sistemos pokyčius, gali būti tikslinami savivaldybės administracijos ar administratoriaus siūlymu vieną kartą per metus iki liepos 1 dienos ir kartą per metus atskiru savivaldybės tarybos sprendimu gali būti indeksuojami taikant metinį vartojimo kainų indeksą, jei jis didesnis kaip 1,1.

8.	Vietinės rinkliavos mokėtojams savivaldybės teritorijoje nustatyti šie vietinės rinkliavos dydžiai:

8.1.	72 Lt per metus kiekvienam gyventojui;

8.2.	262 Lt už vienos tonos atliekų surinkimą ir sutvarkymą; šio dydžio pagrindu šių Nuostatų nustatyta tvarka ir pagal atliekų susikaupimo normas, nurodytas šių Nuostatų priede, apskaičiuojamos vietinės rinkliavos įmokos šių Nuostatų priede nurodytiems atliekų turėtojams. Vietinė rinkliava neskaičiuojama, jeigu jos suma neviršija 4 Lt (keturių litų) už kalendorinius metus;

III.	VIETINĖS RINKLIAVOS ADMINISTRAVIMAS

9.	Vietinę rinkliavą administruoja savivaldybės tarybos sprendimu paskirtas vietinės rinkliavos administratorius, kuris:

9.1.	vykdo šias vietinės rinkliavos administravimo procedūras: kuria ir tvarko vietinės rinkliavos mokėtojų registrą (toliau – registras), apskaičiuoja vietinę rinkliavą ir siunčia mokėjimo pranešimą mokėtojui, kontroliuoja vietinės rinkliavos mokėjimą, siunčia raginimus (įspėjimus) mokėtojams sumokėti vietinę rinkliavą, vykdo vietinės rinkliavos apskaitą, išieškojimą, vietinės rinkliavos lėšų pervedimą į savivaldybės biudžetą, atlieka kitas procedūras, reikalingas vietinei rinkliavai administruoti;

9.2.	atsižvelgdamas į ekonomiškai pagrįstus vietinės rinkliavos dydžio skaičiavimus, teikia savivaldybei pasiūlymus keisti vietinės rinkliavos dydį;

9.3.	kiekvieną mėnesį iki kito mėnesio 8 dienos elektroniniu paštu savivaldybe@joniskis.lt pateikia savivaldybės administracijai PVM sąskaitas faktūras ir atliekų tvarkymo aktus, kuriame yra nurodomas per praėjusį mėnesį sutvarkytas savivaldybės teritorijoje surinktų komunalinių atliekų kiekis;

9.4.	papildomai tikslina registro duomenis pagal administratoriaus sukurtos komisijos išvadas. Savivaldybės administracija deleguoja savo atstovą į šią komisiją, o komisijos sudėtį ir jos darbo reglamentą tvirtina administratorius.

10.	Administratorius vietinės rinkliavos administravimo funkciją vykdo vadovaudamasis šiais Nuostatais, su savivaldybės administracija sudarytomis sutartimis ir administratoriaus patvirtintomis Vietinės rinkliavos už komunalinių atliekų surinkimą ir tvarkymą administravimo taisyklėmis (toliau – Taisyklės).

11.	Administratorius sukuria ir nustatyta tvarka tvarko registrą naudodamasis Valstybinio socialinio draudimo fondo valdybos, valstybės įmonės Registrų centro, Gyventojų registro, Mokesčių mokėtojų registro, savivaldybės administracijos, savivaldybės įstaigų ir kitų subjektų turimais duomenimis, reikalingais registrui ir vietinei rinkliavai administruoti, kuriuos minėtos įstaigos ir šių registrų valdytojai bei tvarkytojai privalo teikti administratoriui jo prašymu. Registro duomenų bazėje registruojami vietinės rinkliavos mokėtojų duomenys: nekilnojamojo turto savininkai ir savivaldybių gyvenamosios paskirties patalpų nuomininkai, asmenys, kuriems išduotas verslo liudijimas ir / arba individualios veiklos vykdymo pažyma (jų vardas, pavardė, gimimo data, pavadinimas, kodas); nekilnojamojo turto adresas; gyventojų skaičius; darbuotojų skaičius; atliekų susikaupimo kiekius nurodančių parametrų skaičius ir kiti duomenys, reikalingi vietinei rinkliavai skaičiuoti ir surinkti.

12.	Asmenys, nurodyti 4 punkte, privalo administratoriui pranešti ir pateikti patvirtinančius dokumentus apie duomenis, reikalingus vietinei rinkliavai apskaičiuoti, tarp jų:

12.1.	gyvenamosios paskirties patalpų (daugiabučio namo butų, individualių namų), esančių savivaldybės teritorijoje, savininkai ir savivaldybių gyvenamosios paskirties patalpų nuomininkai – apie butų, individualių namų gyventojų, savininkų kaitą;

12.2.	gyventojai, kurie yra įtraukti į gyvenamosios vietos neturinčių asmenų apskaitą savivaldybėje ir kurių faktinė gyvenamoji vieta yra savivaldybės teritorija, – apie faktinę gyvenamąją vietą;

12.3.	gyventojai, kuriems išduotas verslo liudijimas ir / arba individualios veiklos vykdymo pažyma, – apie jiems išduotus verslo liudijimus ir / arba individualios veiklos vykdymo pažymas ir jų galiojimo laiką;

12.4.	juridiniai asmenys, įstaigų, organizacijų, įmonių, sodininkų ir garažų bendrijų ir kitų juridinių asmenų, jų padalinių, filialų ir atstovybių vadovai, asmenys, nuolat veikiantys savivaldybės teritorijoje pagal jiems suteiktas licencijas ir leidimus (notarai, advokatai, advokatų padėjėjai, antstoliai ir pan.); nuomojamų ar panaudai atiduotų (valdomų) negyvenamosios paskirties patalpų, pastatų savininkai arba valdytojai – apie vadovų, darbuotojų ir nuomininkų kaitą, atliekų susikaupimo kiekį nurodančių parametrų, išvardytų šių Nuostatų priede, skaičiaus pokyčius;

12.5.	mokslo, mokymo bei ugdymo įstaigos (universitetai, kolegijos, profesinio rengimo centrai ir pan.) – apie įstaigos dieniniuose ir vakariniuose skyriuose besimokančių moksleivių, studentų ir bendrabutyje gyvenančių moksleivių skaičiaus pokyčius.

13.	Administratoriaus prašymu dokumentus, patvirtinančius duomenis, reikalingus registrui ir vietinei rinkliavai administruoti, privalo pateikti visi vietinės rinkliavos mokėtojai, asmenys, nurodyti 4 punkte, bendrijos, daugiabučių namų administratoriai, Gyventojų registro tarnyba prie Lietuvos Respublikos vidaus reikalų ministerijos, valstybės įmonė Registrų centras, Valstybinio socialinio draudimo fondo valdyba.

14.	Registrui būtini duomenys renkami, tvarkomi, saugomi ir naudojami laikantis Asmens duomenų teisinės apsaugos įstatymo reikalavimų.

IV.	VIETINĖS RINKLIAVOS MOKĖJIMO TVARKA

15.	Vietinė rinkliava, mokama 4.1 ir 4.2 punktuose nurodyto asmens, apskaičiuojama 8.1 punkte nustatytą dydį (72 Lt) dauginant iš gyventojų, kurių gyvenamoji vieta nustatyta tvarka deklaruota arba nustatyta pagal administratoriaus turimus duomenis, šio asmens gyvenamojoje patalpoje skaičiaus, o 4.3 punkte nurodyto asmens – dauginant iš visų jo šeimos narių, įtrauktų į gyvenamosios vietos neturinčių asmenų apskaitą savivaldybės teritorijoje, skaičiaus.

16.	Vietinė rinkliava, mokama 4.4–4.8 punktuose nurodytų asmenų, apskaičiuojama 8.2 punkte nustatytą dydį (262 Lt už 1 t) dauginant iš atliekų turėtojui šių Nuostatų priede nustatytų atliekų susikaupimo normų ir atliekų susikaupimo kiekius nurodančių parametrų vienetų skaičiaus.

Asmenims, kurie verčiasi kelių rūšių veikla keliose negyvenamosios paskirties patalpose, pastatuose, žemės sklypuose vietinės rinkliavos dydžiai nustatomi atskirai pagal kiekvieną veiklos rūšį kiekvienoje negyvenamosios paskirties patalpoje, pastatui, žemės sklypui, o galutinė už mėnesį mokėtina vietinės rinkliavos suma apskaičiuojama sudedant minėtus dydžius. Toks skaičiavimas atliekamas tuo atveju, jeigu asmuo pateikia tai patvirtinančius dokumentus. Jei asmuo nepateikia tai patvirtinančių dokumentų, asmens vietinės rinkliavos mokėtojo kategorija yra nustatoma pagal jo turimų negyvenamosios paskirties patalpų, pastatų, žemės sklypo, kurių bendras plotas yra didžiausias, paskirtį, o vietinės rinkliavos dydžiai apskaičiuojami šios paskirties susikaupimo normą dauginat iš atliekų susikaupimo kiekius nurodančių parametrų vienetų skaičiaus.

17.	Asmenys, nurodyti 4.5 ir 4.6 punktuose, viršiję patvirtintas atliekų susikaupimo normas, nurodytas šių Nuostatų priede, už išvežtą viršnorminį atliekų kiekį, kurį administratorius nustato iki kito po ataskaitinio mėnesio 15 dienos, moka pagal administratoriaus pateiktus mokėjimo pranešimus. Apskaičiuojant mokėtiną sumą už viršnorminį atliekų kiekį taikomas 8.2 punkte nurodytas vietinės rinkliavos dydis.

18.	Administratorius 4.1–4.3 ir 4.8 punktuose nurodytiems asmenims vieną kartą per metus (4.1–4.3 punktuose nurodytiems asmenims iki einamųjų metų kovo 1 d., o 4.8 punkte nurodytiems asmenims iki einamųjų metų spalio 1 d.), o 4.4–4.7 punktuose nurodytiems asmenims kiekvieną mėnesį (iki to mėnesio 10 dienos) pagal registro duomenis parengia ir apskaičiuoja vietinę rinkliavą ir pateikia mokėjimo pranešimą, kuriame nurodomi registro duomenys, vietinės rinkliavos gavėjo duomenys, mokėjimo laikotarpis ir terminai, informacija vietinės rinkliavos mokėtojams, atleistiems nuo vietinės rinkliavos pagal 22 punktą, apie būtinybę iš naujo pateikti įrodančius dokumentus, pasibaigus einamiesiems metams.

Mokėjimo pranešimas pateikiamas vietinės rinkliavos mokėtojui pagal registro duomenų bazėje turimą adresą. Vietinės rinkliavos mokėtojas, pageidaujantis gauti mokėjimo pranešimą kitu adresu, privalo kreiptis į administratorių raštu.

Vietinės rinkliavos mokėjimo kontrolę organizuoja ir vietinės rinkliavos įplaukų apskaitą tvarko administratorius. Atsiskaitymo data laikoma pinigų įskaitymo į administratoriaus banko sąskaitą diena.

19.	Mokėjimo pranešime nurodyta vietinė rinkliava sumokama Nuostatų 19.1–19.4 punktuose nustatyta tvarka į administratoriaus sąskaitą už pasirinktą laikotarpį:

19.1.	už visus einamuosius metus iki einamųjų metų kovo 31 dienos sumokama visa vietinės rinkliavos suma;

19.2.	už pusmetį iki einamųjų metų kovo 31 dienos ir rugsėjo 30 dienos kiekvieną kartą sumokama suma, lygi pusei nustatyto vietinės rinkliavos metinio dydžio;

19.3.	už ketvirtį iki einamųjų metų kovo 31 dienos, birželio 30 dienos, rugsėjo 30 dienos ir gruodžio 31 dienos kiekvieną kartą sumokama suma, lygi ketvirtadaliui nustatyto vietinės rinkliavos metinio dydžio;

19.4.	už kiekvieną mėnesį iki einamojo mėnesio paskutinės dienos sumokama suma, lygi vienai dvyliktajai nustatyto vietinės rinkliavos metinio dydžio.

20.	Vietinės rinkliavos lėšos iš administratoriaus sąskaitos pervedamos į savivaldybės biudžetą iki sutartyje numatytų terminų ne rečiau kaip kartą per mėnesį ir ne vėliau kaip iki mėnesio pabaigos.

21.	Vietinė rinkliava už savivaldybės teritorijoje negyventą laikotarpį, ne trumpesnį nei 30 kalendorinių dienų, perskaičiuojama tiems fiziniams asmenims, kurie ne vėliau kaip iki einamųjų mokestinių metų pabaigos pateikia administratoriui prašymą ir aplinkybes patvirtinančius dokumentus (dokumentai turi būti surašyti valstybine kalba ir patvirtinti nustatyta tvarka):

21.1.	atliekantiems laisvės atėmimo bausmę, laikomiems kardomojo kalinimo vietose;

21.2.	besigydantiems sveikatos priežiūros įstaigų stacionaruose arba apgyvendintiems ar slaugomiems stacionariose globos, auklėjimo ar slaugos įstaigose;

21.3.	besimokantiems ne savivaldybės teritorijoje esančių mokymo įstaigų dieniniuose skyriuose;

21.4.	atliekantiems privalomąją karo tarnybą;

21.5.	išvykusiems stažuotis ar dirbti;

21.6.	kitiems fiziniams asmenims administratoriaus sudarytos komisijos sprendimu. Vietinė rinkliava neskaičiuojama dokumente nurodytą laikotarpį, bet ne ilgiau kaip iki einamųjų (ataskaitinių) metų pabaigos, o kai pateikiami moksleivių ar studentų pažymėjimai, – jų galiojimo laikotarpi.

22.	Nuo rinkliavos mokėjimo atleidžiami ir rinkliava neskaičiuojama šiems juridiniams ir fiziniams asmenims:

22.1.	daugiabučių namų savininkų bendrijoms;

22.2.	subjektams jų prašymu nuo atleidimą patvirtinančių dokumentų pateikimo datos, bet ne ilgiau kaip iki einamųjų metų pabaigos:

22.2.1.	viešosioms įstaigoms; organizacijoms, registruotoms pagal Asociacijų įstatymą, Labdaros ir paramos fondų įstatymą, Religinių bendruomenių ir bendrijų įstatymą; kaimų ir miestelių bendruomenėms, jei jų darbuotojų skaičius yra 3 ir mažesnis;

22.2.2.	asmenims, nurodytiems 4.8 punkte, nuo žemės ūkio naudmenų ploto, kuriam suteiktas ekologinės gamybos ūkio arba ūkio dalies statusas;

22.2.3.	transporto įmonėms už jų transporto priemonių vairuotojus, išvykstančius į reisus užsienyje;

22.2.4.	juridiniams asmenims už jų darbuotojus, esančius vaiko priežiūros atostogose, kol vaikui sueis treji metai;

22.2.5.	sodininkų bendrijoms, kurių mėgėjiško sodo teritorijoje nėra įregistruotų pastatų;

22.2.6.	fiziniams asmenims, kuriems dėl neprivažiuojamų kelių negalima teikti komunalinių atliekų tvarkymo paslaugos, už laikotarpį, kuriuo minėta paslauga nebuvo teikiama.

23.	Asmens atsisakymas naudotis komunalinių atliekų surinkimo iš atliekų turėtojų ir atliekų tvarkymo paslauga neatleidžia jo nuo vietinės rinkliavos mokėjimo prievolės.

24.	Asmenys, nurodyti 4 punkte, privalo:

24.1.	sumokėti vietinę rinkliavą nustatyta tvarka ir iki numatytų terminų;

24.2.	esant neaiškumų dėl vietinės rinkliavos dydžio arba negavus mokėjimo pranešimo, nedelsdami kreiptis į administratorių. Asmenys, pateikę reikalingus dokumentus, turi teisę reikalauti iš administratoriaus: suteikti jam visą informaciją, turinčią įtaką rinkliavos dydžiui, iš jos ir apie asmenis, pagal kurių skaičių suskaičiuota vietinė rinkliava, įskaitant šių asmenų vardą, pavardę, gimimo datą, nuolatinės gyvenamosios vietos adresą ir deklaravimo datą; pakeisti ar patikslinti apie jį sukauptus duomenis, jei tokie duomenys yra neteisingi, netikslūs ar neišsamūs;

24.3.	administratoriaus prašymu pateikti dokumentus, patvirtinančius duomenis, būtinus registrui tvarkyti ir vietinei rinkliavai administruoti;

24.4.	administratoriui pranešti apie pasikeitusius atliekų susikaupimo kiekį nurodančius parametrus ir kitus vietinės rinkliavos mokėtojų duomenis (apie gyvenamosios paskirties patalpų savininkų, nuomininkų kaitą, juridinio asmens įmonės vadovų ir nuomininkų kaitą ir kitus) ir pateikti dokumentus, patvirtinančius šiuos pasikeitimus kiekvieną ketvirtį ne vėliau kaip per 15 dienų po ketvirčio pabaigos.

25.	Asmenys, nurodyti 4 punkte (išskyrus asmenis, nurodytus 4.3 punkte), prieš parduodami, dovanodami ar kitaip perleisdami jiems priklausančias patalpas, žemės sklypus arba nutraukdami savivaldybių gyvenamosios paskirties patalpų nuomos sutartį, privalo sumokėti vietinę rinkliavą.

26.	Dėl administratoriaus padarytų skaičiavimo klaidų ar dėl jo turimų pradinių duomenų neteisingumo nesumokėta (neapskaičiuota) vietinės rinkliavos dalis perskaičiuojama ne daugiau kaip už einamuosius, o permokėta (apskaičiuota per didelė) perskaičiuojama už visą, tačiau ne ilgesnį nei 5 metai, laikotarpį, per kurį vietinė rinkliava buvo skaičiuojama neteisingai.

27.	Jeigu perskaičiavimas atliekamas dėl vietinės rinkliavos dydžiui turinčių reikšmės duomenų ir / arba atliekų susikaupimo kiekį nurodančių parametrų pasikeitimo, apie kurį vietinės rinkliavos mokėtojas nepranešė (arba pranešė pavėluotai), nesumokėta (neapskaičiuota arba apskaičiuota per maža) vietinės rinkliavos dalis perskaičiuojama ne daugiau kaip už einamuosius ir penkerius praėjusius kalendorinius metus, skaičiuojamus nuo tų metų, kada pradedama vietinę rinkliavą apskaičiuoti arba perskaičiuoti, sausio 1 dienos, o permokėta (apskaičiuota per didelė) vietinė rinkliava perskaičiuojama už einamųjų metų laikotarpį.

28.	Jeigu vietinės rinkliavos dydžiui turintys įtaką pasikeitimai įvyko nuo 1 iki 15 mėnesio dienos, vietinė rinkliava pagal šiuos pasikeitimus perskaičiuojama nuo to mėnesio 1 dienos, o jeigu nuo 16 mėnesio dienos iki paskutinės mėnesio dienos, – nuo kito (poataskaitinio) mėnesio 1 dienos.

29.	Administratorius, remdamasis gautais duomenimis, atlieka vietinės rinkliavos perskaičiavimą: esant nepriemokai, rinkliavos mokėtojui išrašoma papildomas mokėjimo parnešimas; esant permokai, skirtumas įskaitomas į įmoką arba rinkliavos mokėtojo prašymu jam grąžinamas ne vėliau kaip per 10 darbo dienų nuo šio prašymo gavimo dienos.

30.	Nesumokėtą vietinę rinkliavą administratorius išieško Lietuvos Respublikos įstatymų nustatyta tvarka.

V.	VIETINĖS RINKLIAVOS LENGVATOS

31.	Vietinės rinkliavos lengvatas nustato savivaldybės taryba atskiru sprendimu. Lengvatos kompensuojamos iš savivaldybės biudžeto.

VI.	BAIGIAMOSIOS NUOSTATOS

32.	Vietinės rinkliavos lėšos naudojamos tik savivaldybės atliekų tvarkymo sistemos sąnaudoms, tenkančioms komunalinėms atliekoms tvarkyti: atliekų tvarkymo sistemos plėtimo ir administravimo, vietinės rinkliavos administravimo, atliekų surinkimo ir transportavimo, šalinimo, sąvartyno eksploatavimo, infrastruktūros plėtimo, uždarymo, rekultivavimo, priežiūros po uždarymo, visuomenės informavimo ir kitoms su atliekų tvarkymu susijusioms išlaidoms apmokėti pagal asignavimų valdytojo programą.

33.	Administratoriaus atsakomybė už vietinės rinkliavos administravimą nustatoma jo ir savivaldybės administracijos sudarytoje sutartyje.

34.	Vietinės rinkliavos rinkimą kontroliuoja Valstybės kontrolė, Joniškio apskrities valstybinė mokesčių inspekcija, savivaldybės kontrolieriaus tarnyba.

35.	Savivaldybės administracija atsakinga pagal sutartį už savivaldybės atliekų tvarkymo sistemos ir vietinės rinkliavos administravimo priežiūrą ir kontrolę, kad vietinės rinkliavos lėšos būtų naudojamos tik Joniškio rajono komunalinių atliekų asignavimų valdytojo programoje numatytoms priemonėms įgyvendinti ir atliekų tvarkymo išlaidoms padengti.

__________________

Vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų

priedas

METINĖS ATLIEKŲ SUSIKAUPIMO NORMOS PAGAL ATLIEKŲ TURĖTOJŲ KATEGORIJAS

Eil. Nr.	Atliekų turėtojo kategorija* (objektai, pagal kuriuos nustatoma atliekų turėtojo kategorija)	Atliekų susikaupimo kiekius nurodantys parametrai	Atliekų susikaupimo norma 1 parametro vienetui kg per metus
1.	Prekybiniai ir multifunkciniai kompleksai, prekybos centrai, parduotuvės (didmeninės ir mažmeninės), kioskai, turgavietės, viešojo maitinimo objektai	Darbuotojų skaičius	600
2.	Gydyklos (ligoninės, klinikos, slaugos namai, sanatorijos), globos namai	Vietų skaičius	350
3.	Viešbučiai, moteliai, svečių namai	Vietų skaičius	50
4.	Fiziniai asmenys, kuriems išduotas verslo liudijimas ir / arba individualios veiklos vykdymo pažyma	Vienas fizinis asmuo	120
5.	Mokymo įstaigų bendrabučiai, internatinės mokyklos	Vietų skaičius	250
6.	Mokslo ir švietimo įstaigos, vaikų darželiai ir lopšeliai	Studentų, besimokančių dieniniuose ir vakariniuose skyriuose; mokinių, ugdytinių skaičius	25
7.	Garažų bendrijos	Boksų skaičius	53
8.	Sodininkų bendrijos	Sodo sklypų skaičius	53
9.	Veikiančios kapinės seniūnijose	1 ha užlaidoto ploto	10 000
10.	Ūkininkai, deklaravę žemės ūkio naudmenų pasėlius, kurių bendras plotas yra:
10.1.	nuo 1 ha iki 20 ha	Ūkis	96
10.2.	nuo 21 ha iki 50 ha	Ūkis	192
10.3.	nuo 51 ha iki 100 ha	Ūkis	288
10.4.	nuo101 ha iki 300 ha	Ūkis	383
10.5.	nuo 301 ha iki 500 ha	Ūkis	479
10.6.	nuo 501 ha iki 1000 ha	Ūkis	718
10.7.	nuo 1001 ha ir daugiau	Ūkis	1149
11.	Kiti subjektai: fiziniai ir juridiniai asmenys, kurie nepriskirtini šios lentelės 1–10 eilutėms	Darbuotojų skaičius	140

*Pastaba. Vietinės rinkliavos mokėtojas priskiriamas 1–10 eilutėse nurodytai kategorijai, jei jis vykdo nors vieną iš tos kategorijos apibūdinime nurodytų veiklos rūšių. Jeigu vietinės rinkliavos mokėtojas priskirtinas kelioms kategorijoms, vietinė rinkliava jam skaičiuojama Nuostatų 17 punkte nustatyta tvarka.

_____________________